ශ්‍රී ලංකාවේ 14වන පාර්ලිමේන්තුව

ශ්‍රී ලංකාවේ 14වන පාර්ලිමේන්තුව යනු වත්මන් ශ්‍රී ලංකාවේ පාර්ලිමේන්තුව වන අතර, 2010 අප්‍රේල් 8 දින හා 2010 අප්‍රේල් 20 දින වල පැවැත්වුනු 2010 පාර්ලිමේන්තු මැතිවරණයේ ප්‍රතිඵල අනුව තීරණය වුනු මන්ත්‍රී මණ්ඩලයකින් සමන්විත වෙයි. පාර්ලිමේන්තුව මුල් වරට රැස්වූයේ 2010 අප්‍රේල් 22 දිනදීය. ශ්‍රී ලංකාවේ ආණ්ඩුක්‍රම ව්‍යවස්ථාව ප්‍රකාර පාර්ලිමේන්තුවේ උපරිම කාල සීමාව වසර හයක් වන අතර ඒ අනුව ශ්‍රී ලංකාවේ 15වන පාර්ලිමේන්තුව 2016 අප්‍රේල් 22 දිනට පෙර දිනක පළමු වරට රැස් වනු ඇත.
14වන පාර්ලිමේන්තු මැතිවරණය පවත්වන ලද්දේ 2010 අප්‍රේල් 8 හා 20 යන දිනයන්හිදීය. දෙමළ ඊළාම් විමුක්ති කොටි සංවිධානය 2009 මැයි මසදී පරාජය කිරීම තුලින් 26 වසරක් පුරා පැවති ශ්‍රී ලංකා‍වේ සිවිල් යුද්ධය නිමා කිරීම ඉස්මතු කරගත් බලයේ සිටි එක්සත් ජනතා නිදහස් සන්ධානය (එජනිස) අතිවිශිෂ්ට මැතිවරණ ජයග්‍රහණයක් අත් කර ගත්හ. එජනිස විසින් පාර්ලිමේන්තුවේ ආසන 144ක් දිනා ගනිමින් මහත් බහුතරයක් දිනා ගත් අතර, මෙය 13වන පාර්ලිමේන්තු මැතිවරණයේ ප්‍රතිඵලයෙන් ආසන 39 ක වැඩිවීමකි. ප්‍රධාන විපක්ෂය වූ එක්සත් ජාතික පෙරමුණ (එජපෙ) ආසන 60 දිනාගත් අතර, එය ආසන 22 ක පරිහානියක් විය. සුළුතර දෙමළ පක්ෂයක් වන දෙමළ ජාතික සන්ධානය (දෙජාසං) ආසන 14 දිනාගනිමින් ආසන 8 ක පරිහානියක් දැක්වූ අතර, පළමු වතාවට තරග කල ප්‍රජාතන්ත්‍රවාදී ජාතික සන්ධානය (ප්‍රජාසං), ආසන 7 දිනා ගත්තේය.
නව පාර්ලිමේන්තුව දිවුරුම් දුන්නේ 2010 අප්‍රේල් 22 දිනදීය. ජනාධිපති රාජපක්ෂ ගේ සොහොයුරු චමල් රාජපක්ෂ, කථානායක ලෙසින්ද, ප්‍රියංකර ජයරත්න නියෝජ්‍ය කථානායක ලෙසින්ද සහ මුරුගේසු චන්ද්‍රකුමාර් කාරක සභා නියෝජ්‍ය සභාපති ලෙසින්ද තෝරා පත් කර ගැනුණි. රනිල් වික්‍රමසිංහ විපක්ෂ නායක ලෙසින් පිළිගැනිණි. ජෝන් අමරතුංග විපක්ෂයේ ප්‍රධාන සංවිධායක ලෙසින් පත් කෙරිණි.
2010 මැයි 2 දිනදී රජය විසින් නිමල් සිරිපාල ද සිල්වා සභා නායක ලෙසින්ද සහ දිනේෂ් ගුණවර්ධන ආණ්ඩු පක්ෂයේ ප්‍රධාන සංවිධායක ලෙසින්ද පත් කෙරිණි.
ඔහුගේ පූර්වප්‍රාප්තිකයා ප්‍රියංකර ජයරත්න අමාත්‍යවරයෙකු ලෙසින් පත්කෙරුණු පසුව 2010 නොවැම්බර් 23 දිනදී චන්දිම වීරක්කොඩි නියෝජ්‍ය කථානායක ලෙසින් තෝරා පත් කර ගැනුණි.
2010 අප්‍රේල් 21 දිනදී ජනාධිපති රාජපක්ෂ විසින් දි. මු. ජයරත්න නව අග්‍රාමාත්‍ය වරයා ලෙසින් පත් කෙරිණි. අමාත්‍යවරුන් 36 දෙනෙකු සහ නියෝජ්‍ය අමාත්‍යවරුන් 39 දෙනෙකුගෙන් සමන්විත රජයෙහි ඉතිරිය, 2010 අප්‍රේල් 23 දිනදී දිවුරුම් දුන්නේය. ආරක්ෂක, මුදල් හා සැලසුම්, මහාමාර්ග, සහ වරාය හා ගුවන්සේවා යන වැදගත් අමාත්‍යාංශයන් ජනාධිපති රාජපක්ෂයන්ගේ පාලනය යටතේ තබා ගැනුණි.
2010 මැයි 5 දිනදී මර්වින් සිල්වා ජන සන්නිවේදන හා තොරතුරු නියෝජ්‍ය අමාත්‍ය තනතුරෙන් ඉල්ලා අස් විය. තවත් අමාත්‍යවරුන් සතර දෙනෙකු සහ නියෝජ්‍ය අමාත්‍යවරුන් පස් දෙනෙකු 2010 මැයි 5 දිනදී දිවුරුම් දුණි. මහාමාර්ග අමාත්‍යාංශයේ නව නියෝජ්‍ය අමාත්‍ය ලෙසින් මර්වින් සිල්වා පත් කෙරිණි. මේ වන විට එජනිස මන්ත්‍රීවරුන් අතුරින් 85 දෙනෙකු රජයේ අමාත්‍ය මණ්ඩල සාමාජීකයෝ වූහ (අග්‍රාමාත්‍යය + අමාත්‍යවරු 40 + නියෝජ්‍ය අමාත්‍යවරු 44).
2010 අගෝස්තු 10 දිනදී මර්වින් සිල්වා ඔහුගේ අමාත්‍ය තනතුරු වලින් ඉවත් කෙරුණු අතර ශ්‍රීලනිප යෙන්ද නෙරපිණි. කෙසේවෙතත්, පසුව සිදු කෙරුණු ශ්‍රීලනිප විනය පරික්ෂණයකින් අනතුරුව ඔහු සියළු චෝදනා වලින් නිදහස් කෙරුණු අතර 2010 සැප්තැම්බර් 8 දිනදී ඔහුගේ අමාත්‍ය තනතුරු වලට යළි පත්කෙරිණි.
2010 නොවැම්බර් 22 දිනදී, රාජපක්ෂ දෙවන ධූර කාලයට දිවුරුම් දීමෙන් දින තුනකට පසුව, නව රජයක් දිවුරුම් දුණි. එජනිස වෙත පැති මාරු කල විපක්ෂ මන්ත්‍රීවරුන් කිහිප දෙනෙකුට අමාත්‍ය තනතුරු පිරිනැමිණි. 2010 නොවැම්බර් 25 දිනදී තවත් අමාත්‍යවරයෙක් හා නියෝජ්‍ය අමාත්‍යවරුන් තිදෙනෙක් දිවුරුම් දුන්හ. මේ වන විට එජනිස මන්ත්‍රීවරුන් අතුරින් 95 දෙනෙකු රජයේ අමාත්‍ය තනතුරු දැරූහ (අග්‍රාමාත්‍යය + ජ්‍යෙෂ්ඨ අමාත්‍යවරු10 + අමාත්‍යවරු 50 + නියෝජ්‍ය අමාත්‍යවරු 34).
14වන පාර්ලිමේන්තුව තුල පහත මරණ හා ඉල්ලා අස්වීම් සිදුවිය: